
Personene i Malmbyen:

Johanna Langhelle, 25 år

Morten Langhelle, Johannas tidligere mann

Amalie Langhelle, Johannas datter

Karl-Aksel Langhelle, Johannas sønn

Marius Berg, Michael og Johannas fostersønn

Synnøve Berg, Marius’ avdøde mor

Julian Berg, Marius’ bestefar

Martin Dalby, Marius’ avdøde far

Bendik Lindquist, Johannas bror

Berit Lindquist, Johannas venninne, gift med Bendik

Julia Lindquist, Berit og Bendiks datter

Rachel Krog, Johannas biologiske mor

Ove Krog, Rachels avdøde ektemann

Karl Langhelle, Verkets direktør og Mortens far

Inga Langhelle, Mortens avdøde mor

Mikael Arntzen, Johannas  ektemann

Charlotte Borg, datter av personalsjefen på Verket

Lise Vold, Charlottes søster

Jeremias Borg, Verkets avdøde personalsjef og Charlottes far

Anette Borg, Charlottes mor

Peter Jackson, Johannas biologiske far og innehaver av den elektriske forretningen

Nicolay (Nic) Wiik, daglig leder av den elektriske forretningen

Maggie Johansen, Johannas venninne

Eva Lunde, mor til Berit og bestyrerinne på Dampkjøkkenet

Turid Tangen, Johannas venninne, gift med Anders

Anders Tangen, ingeniør på Verket

Lillemor Tangen, Anders’ og Turids adoptivdatter

Ingeborg Nilsen, Anders’ søster, enkefrue

Marie, Ingeborgs datter

Fru Brandt, Peter Jacksons tante

Gustav Pettersen, god venn av Johannas foreldre

Emma Pettersen, kona til Gustav

Thorvald Bergstrøm, distriktslege i Kirkenes

Ulrik Magnussen, assistentlege

Philip Engen, lege

Signe Øvrebø, Johannas hushjelp

Alvilde, hushjelp hos Karl, Signes kusine

Line Bye, kunstner og gift med Karl Langhelle

Leonora Furulund, jordmor

Sverre Furulund, Leonoras bror


Slik sluttet forrige bok:

«Jeg er i selskap, som du ser, Randi,» svarte han iskaldt.

«Og jeg beklager at jeg …» Mer fikk hun ikke sagt før han krysset gulvet i to steg og kom bort til henne. Han ruvet foran henne med et rasende blikk. «Hva er det, Randi? Du ser da at jeg er opptatt!»

Hun blunket fram noen tårer og så opp på ham med fuktige, fortvilte øyne.

«Jeg skal ha barn, Bendik, ditt barn …»


1

«Herregud, hva er det du sier!» Bendik snudde seg mot de andre og håpet inderlig at de ikke hadde hørt hva hun sa. Deretter vendte han seg mot Randi. «Kom her!» Han tok et tak i skulderen hennes, dreide henne om og dro henne med seg ut i gangen. Der ble han stående og stirre på henne før han igjen la hendene på skuldrene hennes og ristet henne hardt.

«Hva faen er det du prøver på!» utbrøt han rasende, fortvilet og redd. «Har du bestemt deg for å ødelegge livet mitt? Er du ikke riktig klok?» Det kunne ikke være sant! tenkte han. Det var ikke mulig. Kvinnfolket løy, eller så var hun spik spenna gal!

Hun begynte å hikste lavt foran ham, men han kjente ingen medlidenhet, bare raseri, der han førte henne mot utgangsdøren. Det tårevåte blikket hennes da hun hulket: «Det er ditt barn, Bendik, ditt …», rørte ham heller ikke, for selv om han hadde sovnet som om han var døddrukken, på sofaen hennes den natten, visste han innerst inne at han aldri hadde rørt henne. Det var ingenting ved henne som tiltalte ham på den måten. Han hadde bare lyst til å ta tak i henne og riste henne, men skjøv henne videre.

«Nei! Nei, hører du! Du får gå til ham som er skyld i ulykka di, og det er ikke meg! Og hvorfor i helvete kommer du hit?»

«Fordi jeg hørte at du skulle hit. Jeg ser deg jo ikke mer, for du er aldri hjemme når jeg er innom. Derfor kom jeg hit, hvor jeg visste at du var. Og du måtte jo få vite det …» hikstet hun igjen.

«Nei, du er fanden ta meg ikke riktig klok! Denne ungen – hvis det er noen unge, da» – blikket hans gled over henne – «er det ikke jeg som har ansvaret for!» Han åpnet ytterdøren og skjøv henne ut på trappen. «Gå! Kom deg ut, sier jeg! Hvis det er som du sier, får du som sagt gå til ham som er ansvarlig for denne situasjonen, for det er ikke meg! Og nå forsvinner ut av livet mitt!»

«Jeg kommer hjem til deg i morgen,» hikstet hun og trakk seg unna.

«Det gjør du ikke! Hva du enn har rotet deg bort i, har jeg ingenting med det å gjøre!» Stemmen var hes, og det begynte å banke i hodet. Så smelte han døren igjen etter henne og ble stående lent mot den og snappe etter luft. Det kvinnemennesket måtte ha gått fra forstanden!

«Bendik!» Maggies myke stemme fløt engstelig mot ham. «Hva er det, hva ville hun?»

Det brant bak øyelokkene hans, og han måtte ta seg kraftig sammen før han kunne åpne munnen. «Maggie, hun er ikke riktig klok. Jeg vet ikke hvorfor hun kom her og …» Han holdt inne, for han kunne ikke gjenta det Randi hadde sagt. I stedet la han armene om Maggie. «Johanna har hatt rett hele tiden: Randi Evensen må være forskrudd i hodet sitt. Kom, så går vi inn i stuen.»

Blikket hun sendte ham, var engstelig. «Hun gjorde deg åpenbart opprørt, Bendik, men la oss ikke ødelegge kvelden for Rachel og Peter. Prøv å ta deg sammen, vær så snill.» Blikket hennes virket både skuffet og engstelig, men han sa ingenting. De andre satt og snakket lavmælt sammen da Bendik og Maggie kom inn i rommet, og Johanna snudde seg mot ham.

«Hva i himmelens navn ville hun, Bendik?» Søsteren stirret på ham med et nesten anklagende blikk. «Og hvorfor kom hun hit? Visste hun at du skulle hit?»

«Jeg aner ikke hvordan hun visste det, Johanna,» svarte han matt. «Hun er spik, spenna gæren! Men nå glemmer vi dette og fortsetter der vi slapp. Jeg beklager dette opptrinnet. Virkelig!»

Maggie tok hånden hans. «Hun er kanskje betatt av deg, Bendik, og det synes jeg ikke er det spor merkelig, for det er det flere som er!» Stemmen var myk, men likevel forundret.

«Hun er besatt, Maggie!» utbrøt han, fortvilet nå. «Det er det hun er. Men vær så snill, ikke la dette ødelegge resten av kvelden.» Han så på de andre og møtte Peters blikk. «Jeg beklager, Peter, men jeg begriper ikke hvorfor hun bare kom brasende inn hit!»

«Hun så da nokså fortvilet ut, Bendik?» Peter så spørrende på ham.

«Fortvilet!» utbrøt Line. «Det er mulig, men jeg vil heller si frekk og ganske beregnende! Det var ingen hemmelighet at det skulle være selskap her i kveld, og den jenta har vel snappet det opp et eller annet sted.» Hun fnyste. «Hun kom hit med overlegg for å oppnå noe; det fornemmet jeg med en gang! Hadde jeg ikke kjent deg bedre, Bendik, ville jeg ha trodd at dette var en kvinne du hadde flørtet med!»

Forferdet utbrøt Rachel: «Nei, Bendik har aldri vært noen flørt. Dette kvinnemennesket prøver seg på noe. Hun har gått rundt i byen og fortalt at hun er en gammel, god venninne av både Johanna og Bendik fra Narvik, men så vidt jeg vet, stemmer det ikke. Gjør det vel, Johanna?»

«Nei, hun var aldri noen venninne. Vi gikk i samme klasse, bare. Det er riktig at hun besøkte oss hjemme i Narvik noen ganger. Mor var alltid vennlig mot henne, for hun hadde det ikke så lett hjemme.» Hun trakk pusten dypt og sint. «Men vi var aldri venninner. Likevel kom hun plutselig på døren hjemme hos meg og Mikael en dag, og hun har klenget seg innpå både meg og Bendik siden hun flyttet hit!» kom det indignert fra henne. Bendik så fortvilet på søsteren og svelget tungt – uten å klare å si noe.

«Gale kvinnemennesker finnes det overalt,» skjøt Karl inn. «Og selv om dette ikke var noe hyggelig for deg, Bendik, glemmer vi hele saken. Skjønt hun hadde virkelig frekkhetens nådegave, den unge kvinnen, ved å buse inn her på denne måten.»

Endelig fikk Bendik talens bruk igjen. «Ja, og vær så snill, nå lar vi dette ligge. Det er ingen hemmelighet at jeg har hjulpet henne et par ganger, og hun må ha misforstått meg eller mine hensikter.» Men nei, hun hadde ikke misforstått, tenkte han. Alt hun hadde gjort, hadde skjedd med fullt overlegg. Men hvorfor? Og gravid? Nei! I så fall var det ikke med ham! Ulriks ord gjenlød i ørene: Om du hadde vært så påvirket av noe, ville du aldri klart å gjennomføre noe …

Mikael kremtet et par ganger. «Vel, nå har hun i hvert fall gått, og det er ikke mer å tenke på, så nå fortsetter vi der vi slapp. Nå, hvordan har dere tenkt å innrette dere, Rachel? Du flytter vel hit til Peter etter at dere har giftet dere?»

Rachel nippet til vinen sin, og Bendik sendte Mikael et takknemlig blikk. Svogeren var alltid flink til å gjøre det beste ut av alle situasjoner. Mange ganger hadde han ønsket at han hadde svogerens rolige lynne.

«Det er planen vår, ja. Vi gifter oss så fort vi kan over nyttår, og de tingene jeg har satt på lager, skal sendes hit.» Rachel lo litt. «Vi må kanskje ommøblere litt her, Peter, skal vi få plass til noen av mine ting.»

Uansett hvor mye Mikael prøvde, tenkte Bendik, hadde Randis besøk likevel lagt en demper på selskapet. Bendik klarte nesten ikke å følge med i samtalen de andre iherdig prøvde å holde i gang, og han merket Maggies blikk på seg hele tiden.

Gravid, sa hun! Hvordan pokker skulle det ha gått til? Ulrik hadde jo beroliget ham i så måte. Nei, hun løy, det var sikkert og visst! Men tvilen gnog i ham, og han var glad for at de hadde rukket å spise middag før Randi troppet opp med sine avsindige beskyldninger. For han visste ikke hvordan han skulle ha klart å komme seg gjennom et måltid nå.

Bendik satt med Maggies hånd i sin og prøvde å følge med i samtalen.

«Å,» sa Johanna litt drømmende. «Tenk om dere kunne ha giftet dere samtidig, så kunne det bli dobbeltbryllup! Men april er uansett en fin måned å gifte seg i.»

Bendik så på henne og nikket. «Det skulle ikke vært meg imot, men vi får nå se.» Stemmen hans hørtes ikke ut som den pleide, tenkte han og kremtet. «Men dere har kanskje lyst til å ha bryllupet for dere selv. Og Maggie og jeg har forresten tenkt å gjøre det så enkelt som mulig.»

«Det har vi også, Bendik,» svarte Peter. «Og så fort som mulig. Vi får la tanken hvile litt, så kan vi snakke mer om det senere.» Han reiste seg. «Nå setter jeg på en grammofonplate, og hvis du, Mikael, kan skjenke litt mer vin, hygger vi oss resten av kvelden uten å tenke mer på dette ubehagelige opptrinnet.»

Da Randi satt på divanen i leiligheten sin, smilte hun fornøyd. Jo, hun hadde oppnådd det hun ville. Hun hadde sannelig satt en skrekk i Bendik. Dessuten hadde hun ødelagt stemningen i det flotte huset oppe i åsen! Hun strakte seg etter en sjokoladebit fra skålen, og lente seg tilbake mens hun langsomt lot den smelte på tungen.

Folk hadde alltid sett ned på henne og foreldrene. Men det var da ikke hennes skyld at hun var født inn i feil familie, og under en uheldig stjerne!? Og når hun nå virkelig hadde ønsket og trodd på at hun kunne skape seg et nytt og bedre liv her i Kirkenes ved hjelp av Johanna og Bendik, hadde de slått hånden av henne. Hun tenkte på Mathildes ord om at den familien var noe for seg selv. Jo, det hadde de også vært i Narvik, men den gangen hadde de vært vennlige mot henne.

Hun reiste seg og fant fram den lille flasken hun hadde gjemt bort, trakk seg en kopp te og helte forsiktig en liten dråpe oppi teen. Tankene gikk til første gangen hun prøvde det. En av hennes mannlige kunder i Narvik hadde nødet henne til å prøve, rett og slett for at hun skulle få større nytelse når hun betjente kundene sine. Han hadde gitt henne litt av stoffet i stedet for penger en gang, og hun hadde spart på det for å ha det til spesielle situasjoner. Og nå hadde hun nesten en hel flaske! Stjålet fra en legeveske på hotellet.

Hun hadde eksperimentert med doseringen, og visste akkurat hvor mye hun skulle bruke for å oppnå det velbehaget hun ønsket. Tok hun for mye, begynte hun å fantasere – og noen ganger oppførte hun seg direkte fjollete hvis hun tok for mye.

Nå visste hun presis hvor mye hun skulle ta for å få den riktige virkningen. Men hun måtte spare på dråpene. Flasken varte ikke i all evighet, men akkurat nå trengte hun en behagelig flukt. Snart kjente hun velværet strømme gjennom henne mens tankene svirret rundt i hodet.

Ingen slo hånden av henne uten å bli straffet for det, tenkte hun mens et ondskapsfullt smil bredte seg i fjeset hennes. Hun hørte selv galskapen i latteren sin da den kom, og tidde, forskrekket over seg selv. Nå måtte hun ikke begynne å fantasere igjen! Hun grep enda en sjokoladebit mens blikket smalnet. Jo, de skulle virkelig få føle på kroppen hvordan det var å bli sett ned på, både Johanna og Bendik. De var respektert her i byen for å være så snille og drive med veldedighet, hadde hun hørt. Ha! Nei, hun skulle vise folk i byen at de tvert imot var både kalde og hjerteløse, og at Bendik, som til og med var en respektert mann som satt i kommunestyret, slett ikke tok ansvaret for sine handlinger! Planene begynte langsomt å bygge seg opp i de forskrudde tankene hennes …

